Ma olen mitu korda maininud Plunketit, aga pole kordagi seletanud, mis see Plunket õigupoolest on.    Ma kirjutasin kunagi ühes postituses, et Plunket on kohalik lastehoid, aga see ei ole päris õige sõna, sest Plunket ei ole see, kuhu lapsed päevaks viiakse ja  ise tööle mindakse - pigem on Plunket kooskäimise koht, kuhu tullakse emad ja lapsed üheskoos. Viieselt lähevad lapsed kooli ning kasvavad Plunketi sihtrühmast välja, aga kuni selle ajani on nad Plunketi pärusmaa.     Wanaka Plunket tegutseb kesklinnas, linnavalitsuse hoone kõrval, ja sel on kaks töötajat: medõde Helen ja perenaine Diane. Diane hoiab silma peal ruumidel ja paberimajandusel, võtab vastu ja annab välja turvatoole (siinmail saab auto turvatooli/hälli sümboolse tasu eest rentida, mitte aga ei pea ostma) ning on üldiselt Plunketi  haldjatädi. Helen hoiab silma peal Wanaka kuni-viie-aastastel: annab perekooli loenguid, käib paarikuiseid lapsi ja nende vanemaid kodudes vaatamas-kaalumas, võtab tiba vanemad Plunketi ruumides vastu. Helen ja Diane on palgalised töötajad ja raha nende töötamiseks tuleb valitsuse eelarvest.    Igal nädalal vähemasti korra - ja vahel ka kaks - toimub Plunketis mõni koolitus. Minu Pilatese treener Stephanie näitab emadele, kuidas rasedusjärgselt tagasi vormi saada, massöör Gillian õpetab lapsi  masseerima, St Johni meedikud õpetavad elustamist, treener Leanne näitab harjutusi väikelastega mängimiseks. Kord kuus käib keegi La Leche League'st imetamise loengut andmas (kuigi imetamistugi on ka muul ajal Heleni näol olemas - Helen on sertifitseeritud imetamisnõustaja), vahel korraldab Plunket kasutatud lasteasjade suurmüüki ning perekooli rühmade kokkusaamisi võib samuti Plunketis pidada.    Plunket on koht, kuhu võib igal ajal sisse põigata, et rahus ja mugavuses lapsele rinda anda. Kui Diane'i  kohal pole ning uks on lukus, tuleb kõrvalhoones asuvast linnavalitsusest võti võtta. Kolmapäevahommikuti on Plunketis üldine kohvihommik, kuhu emad ühes lastega paariks tunniks mängima ja juttu ajama tulevad - sel ajal on Plunketis suur tohuvapohu.     Vot siuke koht on Plunket. Koht, kuhu võib alati sisse põigata ning olla, ja sealt leiab alati kellegi, kellega rääkida või muret kurta, kui vaja, või niisama istuda ja ajakirju lugeda, samal ajal kui laps mänguasju uurib.